秋早登住閣
作者：沈遼
朝代：宋

paragraphs: 病夫倦拘鬱，遐賞寄重閣。
大火欲西流，髙林已搖落。
海旁土氣淺，風雨易回薄。
數日多狂飇，餘暑亦濳卻。
千山在天際，清氣遙可託。
平生樂烟霞，幽步誰與約。
緬懷機雲輩，襟靈信夷廓。
草草蹈危機，千載尚可啄。
吾知非世用，白首甘寂寞。
攝令亦偶然，何能求民瘼。
勾釘盡誅斂，下筆良多怍。
不如陳太丘，行歸老丘壑。